POPRAD. "Naším zámerom je v priestoroch bývalej nemocnice poskytovať naďalej všeobecne prospešné služby, a to formou zdravotnej starostlivosti a sociálnych služieb," uviedol Peter Ostrolúcky, riaditeľ Odborného liečebného a sociálneho ústavu, n. o., Prešov, ktorý prevzal nehnuteľnosti bývalej nemocnice. Presná špecifikácia zariadenia nie je podľa Ostrolúckeho definitívna, pretože ešte rokujú so zainteresovanými subjektmi. Pozemky, ktoré sú súčasťou areálu nemocnice, plánuje organizácia využívať hlavne ako relaxačnú zónu pre pacientov.
Prioritný majetok Špecializovanej nemocnice respiračných chorôb, n. o., Poprad, ktorého súčasťou je aj hlavný objekt nemocnice a park s rozlohou niekoľko desiatok tisíc štvorcových metrov, previedli na neziskovú organizáciu Odborný liečebný a sociálny ústav Prešov. Podľa likvidátora nemocnice Vladimíra Šatníka prevod majetku bol v súlade so zákonom o neziskových organizáciách poskytujúcich všeobecne prospešné služby. V pôvodnej nemocnici bol jedným zo zakladateľov štát, ktorý do neziskovky vložil majetok. Nová nezisková organizácia, kde už štát nefiguruje ako zakladateľ, získala celý prioritný majetok, vrátane budov a väčšiny pozemkov. Odborný liečebný a sociálny ústav sa zaviazal ponúknuť zastúpenie štátu v správnej rade.
Prioritný majetok je likvidátor povinný ponúknuť štátu alebo inej neziskovej organizácii. "Bohužiaľ, zákon zlúčenie neziskoviek zakotvuje a vzťahuje sa aj na prioritný majetok - pričom nie je stanovené poradie, komu musí prednostne ponúknuť prioritný majetok," uviedla hovorkyňa ministerstva zdravotníctva Zuzana Čižmáriková.
V prvom kole nikto nezareagoval
Likvidátor zverejnil ponuku na prioritný majetok špecializovanej nemocnice v Obchodnom vestníku, na čo podľa neho v prvom kole nikto nereagoval. Až po opakovanom zverejnení prejavila o majetok nemocnice v Kvetnici nezisková organizácia Odborný liečebný a sociálny ústav Prešov.
V súčasnosti je objekt nevyužívaný
S liečbou pľúcnych ochorení sa v Poprade-Kvetnici začalo krátko po prvej svetovej vojne. Pôvodný objekt súčasnej nemocnice otvorili v roku 1932. V roku 1937 pribudol chirurgický trakt. Nezisková organizácia Špecializovaná nemocnica respiračných chorôb v Poprade-Kvetnici vznikla v roku 2005. V roku 2008 nemocnica prestala fungovať a prepustila takmer všetkých zamestnancov. V súčasnosti je objekt nevyužívaný.